3. napirend

**E l ő t e r j e s z t é s**

Révfülöp Nagyközség Önkormányzata Képviselő-testületének

2016. november 7-i nyilvános ülésére.

Tárgy: A közösségi együttélés alapvető szabályainak meghatározása

Előterjesztő: Kondor Géza polgármester

Előkészítette: Kondor Géza polgármester; Dr. Szabó Tímea jegyző

Tárgyalja: Gazdasági, Településfejlesztési és Turisztikai Bizottság, Oktatási, Szociális és Kulturális Bizottság

Tisztelt Képviselő-testület!

A Képviselő-testület részéről már többször felmerült igényként egyes, önkormányzati rendeletben szabályozott magatartások, kötelezettségek megsértésének, elmulasztásának szankcionálása.

2012. április 15-éig volt arra lehetősége a helyi önkormányzatoknak, hogy rendeletben határozzák meg azon nem kívánatos magatartásokat, melyeket közigazgatási területükön szankcionálni kívántak, és ennek okán szabálysértésnek minősítettek.

E lehetőség megszűnését követően a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) alapján alkothattak rendeletet a „tiltott, közösségellenes” magatartásokról. E lehetőséget az Alkotmánybíróság 38/2012. (IX. 14.) határozatával megsemmisítette, tekintettel arra, hogy az Mötv. felhatalmazó szabályait alaptörvény-ellenesnek minősítette.

Ezután, 2013. január 1-jétől nyílt meg a lehetőség az Mötv. módosításával közösségi együttélés alapvető szabályainak, és be nem tartásuk jogkövetkezményei meghatározására, azzal, hogy e szabályok vonatkozásában az alapvető jogok biztosa az Alkotmánybírósághoz fordult, tekintettel arra, hogy álláspontja szerint e rendelkezések „ellentétesek a jogállamiság elvével, mivel a törvényben előírt anyagi jogi garanciák és az egyértelmű felhatalmazás hiányában sértik a jogállamiság elvéből folyó jogbiztonság és a közigazgatás törvény alá rendeltségének követelményét.” Az Alkotmánybíróság tavaly októberben döntött ezen indítvány elutasításáról.

Legutóbb a Képviselőtestület május 2-i ülésén került napirendre a közösségi együttélés szabályainak meghatározása. Akkor a Képviselő-testület úgy döntött, hogy a rendelet megalkotása további előkészítést, az akkor készült előterjesztés további tanulmányozást igényel.

Időközben összegyűjtésre kerültek azok az önkormányzati rendeletben meghatározott magatartások, melyek szankcionálatlansága problémát okozott. E magatartások –a javaslat szerint-egyelőre csak szűk körben kerülnének meghatározásra, kerülve a túlszabályozottságot.

A Magyarország helyi önkormányzatairól szóló 2011. évi CLXXXIX. törvény a közösségi együttélés alapvető szabályairól az alábbiak szerint rendelkezik:

**8. §** (1) A helyi közösség tagjai a helyi önkormányzás alanyaként kötelesek:

*a)* öngondoskodással enyhíteni a közösségre háruló terheket, képességeik és lehetőségeik szerint hozzájárulni a közösségi feladatok ellátásához;

*b)* betartani és betartatni a közösségi együttélés alapvető szabályait.

(2) A helyi önkormányzat képviselő-testülete rendeletében meghatározhatja az (1) bekezdésben foglalt kötelezettségek tartalmát, elmulasztásuk jogkövetkezményeit.

…

143. §

(4) Felhatalmazást kap a helyi önkormányzat képviselő-testülete, hogy rendeletben határozza meg:

*d)* az öngondoskodás és a közösségi feladatok ellátásához való hozzájárulás, továbbá a közösségi együttélés alapvető szabályait, valamint ezek elmulasztásának jogkövetkezményeit;

A közigazgatási hatósági eljárás és szolgáltatás általános szabályairól szóló 2004. évi CXL. törvény 94/A. §(1a) bekezdése szerint a helyi önkormányzat képviselő-testületének rendelete alapján megállapítható **közigazgatási bírság felső határa - a jogsértő személyétől függően - természetes személyek esetén kétszázezer forint, jogi személyek és jogi személyiséggel nem rendelkező szervezetek esetén kétmillió forint lehet.** A közigazgatási bírság **felső határát az önkormányzati rendeletben a jogsértés jellegével arányban kell megállapítani.**

A közösségi együttélés alapvető szabályainak megsértése miatt indított eljárások során a közigazgatási hatósági eljárás és szolgáltatás általános szabályairól szóló 2004. évi CXL. törvény rendelkezéseit kell alkalmazni. A közösségi együttélés alapvető szabályait sértő magatartások meghatározásán, valamint a kiszabható bírság maximális mértékén túl meg kell határozni az eljárás lefolytatására hatáskörrel rendelkező szervet.

INDOKOLÁS

A Magyarország helyi önkormányzatairól szóló 2011. évi CLXXXIX. törvény ad arra lehetőséget az önkormányzatoknak, hogy meghatározzák a közösségi együttélés alapvető szabályit, valamint ezek elmulasztásának jogkövetkezményeit. A rendelet megalkotásának indoka a Képviselő-testület azon igénye, mely szerint kerüljenek szankcionálásra egyes, önkormányzati rendeletekben meghatározott magatartások.

A rendeletalkotás elmaradása esetén e magtartások (mint ahogy eddig is) továbbra is szabályozottak maradnak, megsértésükhöz azonban továbbra sem fog szankció fűződni.

Az 1. §-ban az általános szabályok kerülnek meghatározásra (mi az a közösségi együttélés alapvető szabályait sértő magatartás, kinek a hatáskörébe tartozik az eljárás).

A 2. §-ban kerül meghatározásra a bírság maximálisan kiszabható összege, és az annak megfizetésével kapcsolatos technikai szabályok.

A 3. §-ban a közösségi együttélés alapvető szabályit sértő magatartások kerülnek meghatározásra.

A 4. § rendelkezik a hatályba lépésről, ami 2017. január 1. annak érdekében, hogy kellő felkészülési idő álljon rendelkezésre.

**Előzetes hatásvizsgálat**

**a jogalkotásról szóló 2010. évi CXXX. törvény 17.§ (1) bekezdése alapján**

A rendelet-tervezet címe: Révfülöp Nagyközség Önkormányzata Képviselő-testülete …/2016.(…..) önkormányzati rendelete a közösségi együttélés alapvető szabályai elmulasztásának jogkövetkezményéről

Társadalmi-gazdasági hatása: Egyes, önkormányzati rendeletben meghatározott magatartási szabályok megsértésének, kötelezettségek elmulasztásának szankcionálásával, amennyiben ez a gyakorlatban jól fog működni, e magatartások visszaszorulása várható.

Költségvetési hatása: Jelenleg pontosan nem mérhető, a kiszabott bírságot az Önkormányzat költségvetési számlája javára kell megfizetni, melyből várható plusz bevétel, ami azonban, tekintettel arra, hogy elsősorban nem a bevételek növelése a cél a rendelet megalkotásával, vélhetően nem lesz túl jelentős.

Környezeti, egészségi következményei: a tervezetben szerepelnek a környezetvédelemmel kapcsolatos tiltott és szankcionált magatartások is, amennyiben a rendelet hatására e magatartások jobban betartásra kerülnek, annak a környezetre is pozitív hatása lesz.

Adminisztratív terheket befolyásoló hatása: Van, a bírságolással kapcsolatos eljárások lefolytatása.

Egyéb hatása: nincs.

A rendelet megalkotásának szükségessége: a Képviselő-testület igénye.

A rendelet megalkotása elmaradása esetén várható következmények: e magtartások (mint ahogy eddig is) továbbra is szabályozottak maradnak, megsértésükhöz azonban továbbra sem fog szankció fűződni.

A rendelet alkalmazásához szükséges feltételek (személyi; szervezeti; tárgyi; pénzügyi): van, hiszen a bírságolással kapcsolatos eljárásokat le kell folytatni. Ehhez szükséges ügyintézőt biztosítania a Közös Hivatalnak, illetve a levelezéssel kapcsolatban nyilván merül fel költség, ez azonban várhatóan nem lesz jelentős.

Kérem a Tisztelt Képviselő-testületet, hogy az előterjesztést megvitatni szíveskedjenek.

**RÉVFÜLÖP NAGYKOZSÉG ÖNKORMÁNYZATA KÉPVISELŐ-TESTÜLETÉNEK**

**…/2016. (…) önkormányzati rendelete**

**a közösségi együttélés alapvető szabályai elmulasztásának jogkövetkezményéről**

Révfülöp Nagyközség Önkormányzata Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (4) bekezdés d) pontjában kapott felhatalmazás alapján az Alaptörvény 32. cikk (2) bekezdésében meghatározott feladatkörében eljárva a következőket rendeli el:

1. § (1) A közösségi együttélés alapvető szabályait sértő az a szabálysértésnek vagy bűncselekménynek nem minősülő magatartás, amelyet e rendelet a közösségi együttélés alapvető szabályai megsértésének minősít.

(2) Nem állapítható meg közösségi együttélés alapvető szabályait sértő magatartás, ha a tevékenység vagy mulasztás szabálysértést, bűncselekményt valósít meg, úgyszintén, ha a tevékenységre vagy mulasztásra törvény vagy kormányrendelet közigazgatási bírság alkalmazását rendeli el.

(3) A közösségi együttélés alapvető szabályainak megsértésével kapcsolatos eljárás lefolytatására a közigazgatási hatósági eljárás és szolgáltatás általános szabályairól szóló törvény rendelkezéseit kell alkalmazni. Az eljárás lefolytatása a jegyző hatáskörébe tartozik. (4) A közösségi együttélés alapvető szabályait sértő magatartás miatti eljárás kizárólag hivatalból indítható, mely akkor sem minősül kérelemre indult eljárásnak, ha a közösségi együttélés alapvető szabályait sértő magatartást természetes személy, jogi személy vagy jogi személyiséggel nem rendelkező szervezet jelenti be.

2. § (1) Aki az e rendeletben meghatározott módon a közösségi együttélés alapvető szabályait megsérti, … forintig terjedő közigazgatási bírsággal sújtható.

(2) A közösségi együttélés alapvető szabályait sértő magatartások elkövetése miatt kiszabott közigazgatási bírságot átutalási postautalványon vagy banki utalással Révfülöp Nagyközség Önkormányzata 11748052-15733957 számú pénzforgalmi számlájára kell befizetni.

3. § Megsérti a közösségi együttélés alapvető szabályait,

a) az az ingatlantulajdonos, aki a tulajdonában levő épületek, beépített és beépítetlen területek tisztán, rendben tartására vonatkozó, a helyi környezet védelméről szóló 15/2010. (VI. 23.) önkormányzati rendelet 2. § (2)-(3) bekezdésében meghatározott kötelezettségeit nem teljesíti;

b) az az ingatlantulajdonos, aki az ingatlanát közvetlenül határoló közterületen telepített növényzet gondozásáról, az ingatlana előtti területen lévő és közterületre kinyúló, kihajló fák, bokrok és más növények, valamint az élő sövény metszéséről, nyírásáról, gallyazásáról nem gondoskodik;

c) aki az avar és kerti hulladék nyílt téri égetésére vonatkozó, a helyi környezet védelméről szóló 15/2010. (VI. 23.) önkormányzati rendeletben meghatározott szabályokat megszegi;

d) aki a táborozásra, valamint a lakókocsi és üdülősátor elhelyezésére vonatkozó, a helyi környezet védelméről szóló 15/2010. (VI. 23.) önkormányzati rendelet 10. §-ában meghatározott előírásokat megszegi;

e) az az ingatlantulajdonos, aki a növényvédelemre vonatkozó, a helyi környezet védelméről szóló 15/2010. (VI. 23.) önkormányzati rendelet 11. §-ában meghatározott kötelezettségeit nem teljesíti;

f) aki a magánszemélyek háztartási igényeit kielégítő zajjal járó tevékenységre a zaj elleni védelem helyi szabályozásáról szóló 16/2010. (VII. 28.) önkormányzati rendeletben meghatározott szabályokat megszegi;

g) aki a horgászati tevékenységhez szükséges sátor felállítása vagy lakókocsi elhelyezése célú közterület használat szabályait megszegi;

h) aki közterületen üzemképtelen járművet, kamiont, autóbuszt, vontató traktort, munkagépet, 3500 kg összsúlyt meghaladó tehergépkocsit, pótkocsit vagy lakókocsit tárol.

4. § Ez a rendelet 2017. január 1-jén lép hatályba.

Kondor Géza dr. Szabó Tímea

polgármester jegyző

A kihirdetés napja:

2016………

 dr. Szabó Tímea jegyző